Olmo: Zahvalan sam što mogu igrati u velikom klubu Dinamu

Fokusiran sam na nove klupske izazove i Ligu prvaka, a sve ostalo, uključujući priče o prelasku u Atletico, stvar je prošlosti. Budem li pravi u Dinamu stići će poziv i u španjolsku A reprezentaciju, kaže Olmo

<p>Dinamov katalonski dragulj <strong>Dani Olmo</strong> (21) za madridski <a href="https://as.com/"><strong>As</strong></a> govorio je o Dinamu, prijelaznome roku, prošlim i budućim prijelaznim rokovima te mladoj i A španjolskoj reprezentaciji.</p><p>- Rekao sam već nekoliko puta: u Dinamu sam sretan. Fokusiran sam na nove klupske izazove i Ligu prvaka, a sve ostalo je stvar prošlosti. Sretan sam i zahvalan što mogu nositi dres Dinama! - pričao je Olmo.</p><p>Ljetos se naveliko pisalo kako bi vrlo lako mogao kod <strong>Simeonea</strong>, u Atletico Madrid.</p><p>- To su pitanja kojima se bave moj otac i menadžer. Nije tajna da želim jednom igrati u nekom od najjačih svjetskih klubova. Ali i sada sam u velikom klubu, igram u Ligi prvaka. Znam da ću do konačnog cilja doći samo maksimalnim radom u Dinamu u kojem sam jako sretan.</p><p>O reprezentaciji...</p><p>- Čast mi je biti kapetan španjolske mlade reprezentacije, a seniorska reprezentacija je san i tome se nadam. To je konačni cilj. Ako budem dobar u Dinamu, dobit ću svoju priliku i u A reprezentaciji.</p><p>Osvajanje U-21 Eura bilo je ostvarenje snova u ovom dijelu karijere.</p><p>- Taj osjećaj velikog priznanja u zemlji iz koje dolazim jako je lijep. Sanjao sam da osvajam nešto veliko i stvarno je sjajan osjećaj kad se to dogodi. Od svih igrača koji su bili na turniru ja sam možda onaj kojeg se najmanje poznavalo jer ne igram u domovini nego u klubu kojeg ovdje ljudi nemaju toliko prilike gledati - rekao je <strong>Dani Olmo</strong> za As.</p>